Vuáđuvuoigâdvuođah

Vuáđuvuoigâdvuođah láá almoliih olmoošvuoigâdvuođah, moh kolgâččii iävtuittáá kuullâđ mist juáhážân. Vuáđuvuoigâdvuođah já olmoošvuoigâdvuođah láá kuittâg ereslágáneh nubijnis nuuvt, et vuossâmuuh láá torvejum staatâ vuáđulaavâst já majemuuh aalmugijkoskâsâš olmoošvuoigâdvuotâsopâmušâin.

 Vuáđuvuoigâdvuođâi luokittâllâm 
 Persovnliih rijjâvuotâvuoigâdvuođah 
Tágáreh vuoigâdvuođah láá el. vuoigâdvuotâ elimân, persovnlii rijjâvuotân já kuoskâmettumvuotân sehe priivaateellim syeji, omâduv syeji já servâmrijjâvuotâ.

 Poolitliih vuoigâdvuođah já rijjâvuođah 
Poolitliih vuoigâdvuođah já rijjâvuođah láá ovdâmerkkân jienâstemvuoigâdvuotâ, sänirijjâvuotâ, čokkânemrijjâvuotâ já servâmrijjâvuotâ.

 Täsiárvuvuoigâdvuođah 
Täsiárvuvuoigâdvuođáid kuleh el. suhâpiälálâš oovtâviärdásâšvuotâ já oskolduvlâš oovtâviärdásâšvuotâ. 

 Ekonomâliih, sosiaalliih já čuovviittâsliih vuoigâdvuođah 
Vuáđuvuoigâdvuođáid kuleh meid ekonomâliih, sosiaalliih já čuovviittâsliih vuoigâdvuođah ađai ESČ-vuoigâdvuođah. Tagaráid vuoigâdvuođáid kuleh ovdâmerkkân vuoigâdvuotâ paargon, sosiaaltoorvon já máttááttâsân.

Kielâliih vuoigâdvuođah
Kielâliih vuoigâdvuođah láá teháliih vuáđuvuoigâdvuođah, nuuvtko Suomâ täsivääldi president Tarja Halonen pahudij Sämitige ive 2008 lekkâmtilálâšvuođâst: 

"[k]ielâliih vuoigâdvuođah láá távjá ulmui eres vuáđuvuoigâdvuođâi olášume iähtu."

Vuáđuvuoigâdvuođah Suomâst
Suomâ vuáđulaavâ mield vuáđuvuoigâdvuođah kuleh puohháid, iäge tuše Suomâ aalmugáid.

Suomâ vuáđulaavâ 2. lovvoost láá torvejum el. čuávuvááh vuoigâdvuođah:
 6 §. Oovtâviärdásâšvuotâ
 10 §. Priivaateellim syeji
 11 §. Oskolduv já uámitobdo rijjâvuotâ
 12 §. Sänirijjâvuotâ já almosvuotâ
 13 §. Čokkânem- já servâmrijjâvuotâ
 15 §. Omâduv syeji
 17 §. Vuoigâdvuotâ jieijâs kielân já kulttuurân
 18 §. Vuoigâdvuotâ paargon já iäláttâsrijjâvuotâ
 19 §. Vuoigâdvuotâ sosiaaltoorvon
 20 §. Ovdâsvástádâs ohtsii pirrâsist
 21 §. Vuoigâdvuođâtorvo
 23 §. Vuáđuvuoigâdvuođah spiekâstâhtile ääigi

Käldeeh

*